Imtella' Marzu 29, 2021 Rapport: Fiorella Pace Wara li fl-aħħar jiem il-Parlament approva unanimament lil Charles Deguara u Noel Camilleri fil-karigi ta' Awditur Ġenerali u Deputat Awditur Ġenerali rispettivament għal terminu ieħor ta' ħames snin, fil-Palazz ta' San Anton dalgħodu huma ħadu l-ġurament tal-ħatra. Fiorella Pace tkellmet mal-Awditur Ġenerali Charles Deguara dwar ix-xogħol li għandu quddiemu għall-ħames snin li ġejjin. Fost l-oħrajn is-Sur Deguara semma xogħol ta' awditjar li qed isir b'rabta man-nefqa tal-Gvern biex jindirizza l-pandemija. L-Awditur Ġenerali Charles Deguara kien ikkonfermat fil-kariga għal terminu ieħor ta' 5 snin u ħa l-ġurament tal-ħatra mill-President George Vella. Ftit sigħat wara din iċ-ċerimonja fil-Palazz ta' Sant'Anton, is-sur Deguara tkellem ma' TVM dwar kif se jissaħħaħ l-Uffiċċju Nazzjonali tal-Verifika biex ikun jista' jopera aħjar fis-snin li ġejjin. "Għandna sfidi quddiemna. Jeżistu sfidi, biex insemmi waħda issa, daħal fis-seħħ l-accrual accounting fil-Gvern, qed jidħol ftit ftit, imma diġà hemm xi dipartimenti li diġà bdew. Aħna qegħdin inħejju lilna nfusna biex nagħmlu accrual auditing ukoll… S'issa s-sistema hija ta' cash accounting, cash accounting essenzjalment hi tagħmel l-accounts ta' spiża meta titħallas. Meta tagħmel pagament tagħmel l-accounts. Issa se neqlibu għal sistema ħafna aħjar, li hi sistema li ttik informazzjoni iżjed preċiża." Staqsejna lill-Awditur Ġenerali x'inhuma r-rapporti li bħalissa l-Uffiċċju Nazzjonali tal-Verifika, l-NAO, qed jaħdem fuqhom. "Qed naħdmu fuq żewġ performance audits. Waħda fuq il-ħidma tal-Gvern biex ipprepara ruħu għall-pandemija. Kif tafu l-pandemija ilha iżjed minn sena issa. Ġiet fuqna b'qawwa u intensità, naħseb ħadd fid-dinja ma stenniha, u l-gvernijiet madwar id-dinja kellhom jippreparaw ruħhom sew biex jikkumbattu din il-pandemija, kemm fil-qasam mediku saret spiża kbira biex ikollna tagħmir tajjeb għall-istaff f'termini ta' ventilators u tagħmir neċessarju, u anke spiża finanzjarja għax il-Gvern għen finanzjarjament in-negozji milquta." Is-Sur Deguara qal li l-NAO għandu relazzjoni ta' ħidma tajba ħafna mas-servizz pubbliku. Enfasizza li l-għan ewlieni ta' dan l-Uffiċċju hu biex isir titjib fis-servizz pubbliku fejn tidħol governanza tajba. Qal li din hi sfida, iżda minkejja kollox jinsab kunfidenti li bit-tim tiegħu li ddeskrivih bħala professjonali, kompetenti u determinat, jegħleb dawn l-isfidi. Kien f'Marzu tal-2016, meta Charles Deguara nħatar bħala l-awditur ġenerali b'approvazzjoni unanima mill-Parlament. Qabel ma okkupa din il-ħatra, is-sur Deguara kien Deputat Awditur Ġenerali fl-Uffiċċju Nazzjonali tal-Verifika. Fil-passat is-Sur Deguara kien Segretarju Permanenti fil-Ministeru tal-Ġustizzja bejn l-2004 u l-2008, Chairperson tat-Task Force tas-Schengen u Direttur Ġenerali tal-Artijiet. Fl-aħħar jiem il-Parlament approva unanimament lil Charles Deguara u Noel Camilleri biex jerġgħu jinħatru Awditur Ġenerali u Deputat Awditur Ġenerali rispettivament għal terminu ieħor ta' ħames snin. Id-Deputat Awditur Ġenerali Noel Camilleri wkoll ġedded dan it-terminu għal ħames snin oħra. Qabel din il-ħatra fl-2016 hu kien jaħdem bħala Accountant General fid-Dipartiment tat-Teżor għal 14-il sena.